Kyk vir die voëltjie! – Love is
Foto: Marita Keet
Kyk vir die voëltjie….Kyk vir die voëltjie! ‘n Helder-flits en ‘n oomblik van verwondering en vreugde is verewig…
Ja-nee, deur die eeue heen het elke mens ‘n behoefte om sy sprankel-oomblikke te verewig. Wat ‘n voorreg vir my as fotograaf om deur die oog van ‘n lens ‘n oomblik vas te vang – en watter belangriker oomblik as jou troudag – ‘n dag waarop ‘n man sy vader en moeder verlaat en saam met sy vrou lewe – “en hulle twee sal een wees” Genesis 2:24
Een wees – dis ‘n groot woord! Op my troudag destyds toe ek voor die kansel gestaan het en nie soos altyd veilig agter die lens nie… het die waarheid my hoendervleis laat kry.
‘n Mens beplan met soveel noukeurigheid jou groot dag – blomme, kerk, kos, gastelys, trourok en kaartjies…o ja, en ook die dominee! Dis daardie “O Ja” waarby ek wil stilstaan. John Drescher het gesê: “Blywende liefde is nie die opwindende liefde wat ons voor die kansel het nie, maar die liefde wat elke dag in elke situasie tot uiting kom en ervaar word! Natuurlik is die troudag ‘n hoogtepunt, MAAR dis die begin van ‘n nuwe fase van saamwees en nie die uitroepteken wat ‘n einde aandui nie. Maak jou troudag ‘n BELOFTE en nie ‘n GEBEURTENIS nie!
Juis daarom reël ek voor die huwelik ‘n ontmoeting tussen die bruid en bruidegom, ‘n ontmoeting waar hulle kans kry om stil met God as getuie trou aan mekaar te beloof. Watter wonderlike foto-oomblikke is in my geheue vasgelê, soos die keer toe die bruid in die kerk vir haar bruidegom gewag het en hy nagmaal aan haar bedien het. Sy gebed vir sy bruid het my trane laat rol! Prediker 9:9 sê: “geniet die lewe met die vrou wat jy liefhet, die lewe wat God jou in hierdie wêreld gegee het”. Hierdie oomblik wat ek as fotograaf vir my huwelikspaartjies skep is ‘n asemophou-oomblik, want ‘n mens se troudag is ‘n mallemeuledag waar julle as bruid en bruidegom nie regtig kans kry om by mekaar uit te kom nie. Juis daarom is daar ‘n fotosessie twee ure voor die troue om die paartjie kans te gee om stil te raak, om aan mekaar te sê hoe lief hulle mekaar het voordat hulle in die kerk voor God en gaste die troubelofte aflê.
Ja-nee, ek het vir so baie bruide voor my troue destyds gesê – Beleef elke oomblik, HOOR wat die dominee sê en tog het ek daar voor die kansel gestaan en ek het my JA onthou!! Toe ek by die huis kom na die wittebrood wou ek die DVD dadelik sien – om te hoor wat die dominee gesê het en watter versie hy vir ons saamgegee het. Johan Smit sê tereg: “Die huwelik is ‘n heerlike ontspanning vir mense wat met inspanning daaraan werk”. Die hardste werk in ‘n huwelik is om goed na mekaar te luister, ordentlik met mekaar te praat en saam met God te praat en na Hom te luister. Ek vertrou dat ek as fotograaf die geestelike dimensie van trou sweer aan mekaar kan vasvang. Natuurlik is die troue jou groot partytjie, maar die eintlike partytjie, die HUWELIK, hou nooit op nie!
Destyds toe ek agter die wasige bruidsluier van elke hoek gekiek is, het ek besef hoe weerloos ‘n bruid is! Om afgeneem te word is nie natuurlik nie, want jy moet staat maak op ander oë om jou op jou mooiste vas te vang! Nou kyk ek met nog groter deernis na my bruide en maak ek doodseker dat hulle elke oomblik op hulle mooiste lyk. Dit is vir my ‘n vervullende taak om weer en weer hul lipstiffie aan te wend, te poeier waar nodig en hul hare reg te trek, en dan deur my kameralens die heel mooiste oomblikke te verewig.
Besluit op ‘n fotograaf met wie jy ‘n gemaklike verhouding het, iemand wat jy vertrou en iemand wat jou as die heel mooiste bruid sal beskou! Jou fotograaf moet vir die dag jou beste vriendin wees wat saam met jou elke sprankel-oomblik vasvang, sodat jy in die jare wat kom kan terugblaai in jou trou-album en kan sê: “Dit was so mooi”.
Wat ‘n voorreg was dit nie destyds om voor die kansel te staan en trou te beloof aan Lourens nie. En wat ‘n heerlike voorreg is dit ook om as fotograaf deel te wees van menige bruide ae toweroomblike. Wat ‘n gawe om die sekerheid te hê dat die Here man en vrou een gemaak het, een in liggaam en gees! Die huwelik is ‘n driemanskap: bruid, bruidegom, en as middelpunt, God. Op hierdie manier is jou troudag die begin van ‘n sprokiesrit wat net aanhou en aanhou…
Geskryf deur Marita Keet, in samewerking met Coralie Mostert, beste vriendin en ma van een van Marita se bruide.
Kyk vir die voëltjie! was last modified: May 24th, 2018 by AdrocBGWG